**Ny søknadsrunde for bås og kamera!**

**Prosjekt ”Bedre jervejakt i Nordland” ønsker flere båser satt i drift med kamera som fullverdig tilsyn.**

**Søknadsfrist er 15. mars, 2016.**

Under lisensfellingsperioden 2015/16 fikk 12 fangstmenn i Nordland mulighet til å prøve ut MMS-kamera som fullverdig tilsyn av jervebås. Dette innebærer at jegeren ikke lenger trenger å utføre det fysiske tilsynet to ganger pr. dag, men i stede mottar to bilder daglig som utgjør rapport etter endt jakt. Dispensasjonen som gir prosjektets jegere mulighet til å drive tilsyn med bruk av viltkamera er også gjeldende for lisensfellingsperiodene 2016/17 og 2017/18. I den forbindelse ønsker vi at flere jegere skal være med å prøve ut ordningen, slik at en god evaluering kan gis når dispensasjonen opphører og ordningen skal evalueres. Ønsker samtidig å minne om at jegere som søker prosjektet om tillatelse til å bruke kunstig åtebelysning har mulighet til dette!

**Vi oppfordrer jegere som er interessert i å være med i prosjektet om å sende inn søknad til oss (søknadsmal finnes nederst på prosjektets hjemmeside).** Prosjektet sitter pr. i dag på flere båser som vi ønsker satt i drift. Det er her viktig å poengtere at jegere som får tildelt utstyr fra prosjektet selv tar over eierskap til dette fullt ut. Vi kommer også til å kjøpe inn flere MMS-kamera med toveis kommunikasjon som skal brukes under tilsyn av båsen. Jegere som får innvilget sin søknad er automatisk med som fullverdig medlem av prosjektet og får tildelt utstyret samt full bistand fra prosjektleder så lenge prosjektet varer.

Vi understreker at formålet med ordningen er å teste ut bruk av viltkamera som fullverdig tilsyn av jervebåser/kunstig lys på jerveåte. Gode tilbakemeldinger fra jegerne som ønsker å delta blir derfor svært viktig dersom endringene skal kunne innføres permanent. Vi oppfordrer alle jegere som søker om å lese vedlagt ”jegerinnstruks lys på åte og viltkamera på bås” nøye før de søker.

Også motiverte jegere som ikke er tilknyttet prosjektet oppfordres til å søke!

**Her er de nye tiltakene som jegere i prosjektet nå kan få være med å prøve ut:**

*Kun for jegere i prosjektet:*

1. Bruk av kunstig lys på jerveåte (fastmontert lys). Må loggføres.
2. Bruk av viltkamera og fellevarsler som fullverdig tilsyn av jervebåser. Må loggføres. Kan utføres i kombinasjon med bruk av snøscooter til røkting/tilsyn (se punkt. 3).

*Faste endringer (gjelder også for jegere utenfor prosjektet):*

1. Bruk av snøscooter for tilsyn av jervebåser. Kommune/grunneier må gi sin tillatelse.
2. Bruk av snøscooter til uttransportering av jervebås/åtebu. Kommune/grunneier må gi sin tillatelse.

Vidar Johan Bentsen

Prosjektleder